REPUBLIKA SRBIJA

NARODNA SKUPŠTINA

Odbor za prava deteta

01 Broj 06-2/153-16

14. jul 2016. godine

B e o g r a d

**ZAPISNIK**

**SA PRVE KONSTITUTIVNE SEDNICE ODBORA ZA PRAVA DETETA**

**ODRŽANE 14. JULA 2016. GODINE**

Sednica je počela u 10,00 časova

Sednicom je saglasno članu 47. stav 2. Poslovnika Narodne skupštine, predsedavala Maja Gojković, predsednica Narodne skupštine Republike Srbije i predsednica Odbora za prava deteta.

Sednici su prisustvovali: Konstantin Arsenović, Veroljub Arsić, prof.dr Vladimir Marinković i Vjerica Radeta, potpredsednici Narodne skupštine; dr Vesna Rakonjac, Jelena Mijatović, Ana Ćirić, Goran Čabradi, Milena Ćorilić, Elvira Kovač, Dubravka Filipovski, Milena Bićanin, dr Sanda Rašković Ivić, dr Danijela Stojadinović, Tatjana Macura, Nataša Sp. Jovanović i Srđan Nogo, članovi Odbora.

Sednici nisu prisustvovali: Gordana Čomić i Đorđe Milićević, potpredsednici Narodne skupštine; Dragoljub Mićunović, Marko Đurišić, Marija Jevđić i Nataša Mićić, članovi Odbora.

Pre prelaska na rad po dnevnom redu, predsednica Odbora podsetila je prisutne da se na osnovu člana 47. stav 1. Poslovnika Narodne skupštine, Odbor za prava deteta obrazuje kao posebno stalno radno telo Narodne skupštine, kao i da je članom 25. Poslovnika Narodne skupštine utvrđeno da odbor na prvoj sednici bira, iz reda svojih članova, zamenika predsednika odbora, a imajući u vidu da je članom 47. stav 2. Poslovnika propisano da je predsednik Narodne skupštine, ujedno i predsednik Odbora za prava deteta, određen je sledeći

 **D n e v n i r e d:**

1. Izbor zamenika predsednika Odbora za prava deteta.

**PRVA TAČKA - Izbor zamenika predsednika Odbora za prava deteta.**

 **Maja Gojković** je predložila da se za zamenika predsednika Odbora za prava deteta izabere narodna poslanica Milena Bićanin iz Poslaničke grupe Socijaldemokratske partije Srbije. Obrazlažući predlog iznela je pojedinosti iz biografije kandidata, istakavši da je

pored završenog Filozofskog fakulteta Milena Bićanin bila i član Gradskog veća grada Beograda zadužena za oblast obrazovanja, zatim direktor OŠ“Drinka Pavlović“ u Beogradu, po struci profesor istorije, član UO nevladine organizacije „Prijtelji dece Srbije“, kao i da je u predhodnom sazivu bila član Odbora za obrazovanje, nauku, tehnološki tazvoj i informatičko društvo.Napominjući da biografija kandidata ukazuje na veliko znanje i iskustvo u radu sa decom i posedovanje afiniteta za rad u Odboru za prava deteta, predsednica je rekla da bi izbor Milene Bićanin za zamenika predsednika doprineo efikasnom radu Odbora uzimajući u obzir veliku odgovornost koju to mesto nosi. Podsetila je na činjenicu da je Poslovnikom Narodne skupštine definisano da je predsednik Narodne skupštine ujedno i predsednik Odbora za prava deteta, te da iz tih razloga zamenik predsednika ima izuzetno veliku odgovornost u radu. Iskoristila je priliku da izrazi zahvalnost narodnoj poslanici Nadi Lazić iz Lige Socijaldemokrata Vojvodine, koja je u predhodnom sazivu obavljala funkiju zamenika predsednika Odbora za prava deteta, na izuzetnoj saradnji i odličnom obavljanju velikog broja aktivnosti u ime predsednika Odbora. Napominjući da je funkcija zamenika predsednika Odbora za prava deteta vrlo važna i izuzetno odgovorna, predsednica je zamolila ostale članove Odbora da iznesu svoje predloge kandidata za mesto zamenika Odbora i otvorila diskusiju.

**Nataša Jovanović** je izrazila protest zbog način na koji se biraju predsednici i zamenici predsednika Odbora, kao i sadašnjeg načina konstituisanja Narodne skupštine Republike Srbije, iz razloga što, kako je rekla, Srpska radikalna stranka predstavlja najveću opozicionu stranku u ovom sazivu skupštine i iznela mišljenje da je trebalo uzmeti u obzir broj mandata koji je dobijen na izborima te striktno, u procentima, primeniti taj reciprocitet kada su u pitanju poslaničke grupe, te da je u skladu sa tim bilo uputno da se predsednik poslaničke grupe SRS pozove na konsultacije i razgovor o učešću i preuzimnju od strane SRS predsedničkih i zameničkih mesta u skupštinskim odborima.Rekla je da je u interesu Narodne skupštine Republike Srbije da ima opozicione poslanike na čelima Odbora važnih resora, kako bi mogli imati kontrolnu funkciju nad radom izvršne vlasti i svih državnih organa. Dodala je da članovi Srpske radikalne stranke poseduju veliko iskustvo u radu u skupštinskim odborima u ranijim sazivima čime, po njenom mišljenju, mogu dati pun doprinos napretku rada Narodne skupštine. Izjasnila se da, iz navedenih razloga, ona lično i koleginica Vjerica Radeta ne mogu da podrže predlog za izbor Milene Bićanin na mesto zamenika predsednika Odbora za prava deteta.

**Tatjana Macura** je rekla da s obzirom na činjenicu da je bilo izvesno ko je predsednik Odbora iznela je mišljenje da je trebalo obaviti konsultacije za izbor zamenika predsednika Odbora, i dodala da je ovakva praksa pokazala da se na ovom, kao i na drugim Odborima Narodne skupštine ne poštuje izborna volja građana, uz napomenu da je DJB četvrta po snazi politička stranka u Narodnoj skupštini Republike Srbije.

**Maja Gojković** je pojasnila da u Poslovniku ne postoje odredbe u kojima piše da određena mesta nekome pripadaju i da takva definicija i formulacija u Poslovniku ne postoji, dodajući da nikome ništa ne pripada osim broja mandata koji su osvojeni na izborima. Istakla je da se poštuju rezultati izbora koje je proglasila Republička izborna komisija, objašnjavajući da se ne konstituiše Parlament izborom predsednika i zamenika pojedinih odbora,već da je Parlament konstituisan na Prvoj sednici, kako je precizirano u Poslovniku, uz sugestiju članovima Odbora koji još nisu dovoljno upućeni u Poslovnik da se radi boljeg razumevanja upoznaju detaljnije sa pravilima rada Parlamenta. Izjave pojedinih članova o predlaganju pomenutog kandidata kao nekoj vrsti namirivanja, ocenila je kao neosnovane i

uvredljive za poslanike u Parlamentu i apelovala na narodne poslanike da se međusobno uvažavaju u komunikaciji

Kako nije bilo drugih predloga, pristupilo se glasanju o predlogu da zamenica predsednika Odbora za prava deteta bude Milena Bićanin.

Odbor je **većinom glasova**  **USVOJIO** predlog da se za zamenika predsednice Odbora za prava deteta izabere narodna poslanica Milena Bićanin.

 **Sanda Rašković Ivić** je ispred Demokratske stranke Srbije obrazložila da je dala glas gospođi Bićanin iz razloga što je predsednica Maje Gojković izložila biografiju kandidata za zamenika predsednika Odbora, te da nema primedbi po pitanju stručnosti predloženog kandidata. Iznela je predlog da se sednice odbora zakazuju bar 48 sati pre održavanja, uz blagovremeno dostavljanje biografije kandidata za zamenika predsednika Odbora i naglasila potrebu obavljanja direktnih konsultacija sa šefovima Poslaničkih grupa.

**prof. dr Vladimir Marinković** je primetio da niko od članova koji su se javili za reč, osim Sande Rašković Ivić, tokom diskusije nije prokomentarisao ništa što se tiče kvalifikovanosti i kvaliteta same kandidatkinje za veoma važnu poziciju kakva je zamenik predsednika Odbora, ističući da je to osoba koja će velikim delom operativno pokrivati delokrug rada ovog Odbora. Ponovio je da je cela profesionalna karijera Milene Bićsnin vezana za rad sa decom u oblasti obrazovanja i to kako na poziciji profesora i direktora u Osnovnoj školi, tako i rukovođenjem u izvršnom organu Grada Beograda kada je u pitanju oblast osnovnog i srednjeg obrazovanja, što kako je rekao, predstavlja jednu veoma dobru, relevantnu i kvalitetnu karijeru. Izrazio je žaljenje što su se pojedini članovi u diskusiji usmerili samo na formalne aspekte, a ne na stručnost kandidatkinje i aktivnosti koje njoj predstoje kao zameniku predsednika Odbora u okviru delokruga rada Odbora za prava deteta koji je ocenio izuzetno važnim.

 \*

 Na kraju diskusije ponovljeno je da bi biografije predloženih kandidata ubuduće trebalo dostavljati pre sednice i naglašena je potreba obavljanja konsultacija sa predsednicima Poslaničkih grupa o predlozima kandidata za predsednike i zamenike skupštinskih odbora.Uzimajući u obzir izneto, predsednica je rekla da će se uložiti dodatni napor da se pri konstituisanju Odbora za spoljne poslove primene sugestije Poslaničkih grupa u vezi sa načinom predlaganja kandidata za predsednika i zamenika predsednika Odbora i s tim u vezi najavila da predstoji još zahtevniji izbor sastava stalnih delegacija Narodne skupštine Republike Srbije u međunarodnim parlamentarnim institucijama.

**Maja Gojković** je predočila članovima da se u materijalu za sednicu nalazi informacija o Odboru za prava deteta u kojoj se mogu upoznati sa nadležnostima Odbora, kratkim pregledom rada Odbora u prethodnom sazivu, aktivnostima koje predstoje do kraja ove kalendarske godine i spiskom radnih grupa koje su bile formirane u prošlom sazivu. Dodala je da će Odbor za prava deteta, kao i u prošlom sazivu, imati potrebu da formira sedam radnih grupa sa različitim nadležnostima, te da će se izabrati sedam predsedavajućih radnih grupa zavisno od afiniteta članova Odbora. Zamolila je članove da se jave sekretaru Odbora i prema svom nahođenju odaberu radnu grupu u čijem radu bi želeli da učestvuju ili eventualno vode radnu grupu kao predsedavajući. Naglasila je da je ostavljen duži rok sa namerom da se članovi Odbora detaljno upoznaju i razmotre dostavljen izveštaj o radu

Odbora u predhodnom periodu, uz smernice u vezi da daljim načinom rada i pozvala članove da ukoliko imaju neke predloge u vezi sa radom Odbora, iste dostave službi Odbora za prava deteta.

.

 Sednica je zaključena u 10,40 časova.

 SEKRETAR ODBORA PREDSEDNIK ODBORA

 Goran Stamenković Maja Gojković